钦定古今图书集成/明伦汇编/官常典/第356卷 > 郑洛书
## 钦定古今图书集成/明伦汇编/官常典/第356卷 > 郑洛书

按《明外史解一贯传》：“郑洛书，字启范，莆田人。弱冠登
进士，授上海知县，有善政。嘉靖四年，召拜御史。张璁、
桂萼以陈九川事倾费宏，讦奏不已。洛书与同官郑
气言九川事，人谓璁、萼与谋，固已得罪公论，而宏取
与之际亦未明。夫朝廷有纪纲大臣，重进退，宏、璁、萼
皆不可不去。宏不去，则有持禄保位之诮。璁、萼不去亦冒蹊田、夺牛之嫌。”诏责洛书妄言。帝赐尚书赵鉴、
席书诗、翰，《洛书》言：“陛下眷礼大臣，此《虞廷赓歌》之风
也。愿推此心以念旧，如致仕大臣刘健、谢迁、林俊、孙
交等，特降宸章，咨访时政，则圣德益宏。又推此心以
赦过，如迁谪丰熙刘济、余宽、王元正等，特垂仁恩，量
与牵复，则圣度益广。”报闻李福达狱起，帝将亲鞫之。
洛书曰：“陛下操独断之威，使法官尽得罪。虽有张释
之、于定国，不获抗辩于人主之前，何以使刑罚中？”帝
怒，将罪之，杨一清力解而止。寻出视南畿学政，道闻
丧归。洛书在台，尝荐尚书王守仁、罗钦顺、杨旦、彭泽、
邵宝，祭酒鲁铎，及论救给事中杨言、郑一鹏，御史魏
有本，郎中叶应骢，主事唐枢、缪宗周，皆为时所称。十
二年，京察事竣，更命科道官互纠，洛书被劾落职。给
事中饶秀为御史所劾，无所泄愤，复劾洛书及王重
贤等九人贪污阘茸，重贤等皆降黜，时论骇之。洛书
家居再逾岁卒，年三十九。子开，往依上海。上海人治
田百亩，资之，岁一至，收其入以归。